text: সরকার যেকোনো মূল্যে পুঁজিবাজার স্থিতিশীল রাখবে: বাণিজ্যমন্ত্রী | Daily Amar Bangla
  বাড়ি অর্থনীতি সরকার যেকোনো মূল্যে পুঁজিবাজার স্থিতিশীল রাখবে: বাণিজ্যমন্ত্রী
  ঢাকা: সরকার যেকোনো মূল্যে পুঁজিবাজার স্থিতিশীল রাখবে বলে জানিয়েছেন বাণিজ্যমন্ত্রী তোফায়েল আহমেদ। বৃহস্পতিবার ঢাকায় 'বাংলাদেশ ক্যাপিটাল মার্কেট এক্সপো- ২০১৬' এর উদ্বোধনী অনুষ্ঠানে তিনি বলেন, "পুঁজিবাজারে সরকারকে দৃষ্টি দিতে হবে। যেকোনো মূল্যে পুঁজিবাজার স্থিতিশীল রেখেই দেশের অর্থনীতি এগিয়ে যাবে।"
  রাজধানীর কাকরাইলে ইনস্টিটিউট অব ডিপ্লোমা ইঞ্জিনিয়ার্সে শুরু হয়েছে তিনদিনের এই মেলা।
  বাণিজ্যমন্ত্রী বক্তব্যে বহুজাতিক কোম্পানিগুলোকে পুঁজিবাজারে তালিকাভুক্ত করার ব্যবস্থা নিতে বাংলাদেশ সিকিউরিটিজ অ্যান্ড এক্সচেঞ্জ কমিশনকে (বিএসইসি) আহ্বান জানান তোফায়েল।
  তিনি বলেন, "এক্সপোজার সমস্যার সমাধান হয়েছে, তবে বহুজাতিক কোম্পানি বাজারে আসেনি। আমি বিএসইসি চেয়ারম্যানকে বলব, বহুজাতিক কোম্পানিগুলোকে বাজারে আনার ব্যবস্থা করতে।
  "তারা এদেশে ব্যবসা করবে, মুনাফা কুড়াবে, কিন্তু এদেশিয় বিনিয়োগকারীদের কিছুই দেবে না- এটা তো হবে না।"
  অর্থসূচক সম্পাদক জিয়াউর রহমানের সভাপতিত্বে উদ্বোধনী অনুষ্ঠানে আরও বক্তব্য দেন বাংলাদেশ সিকিউরিটিজ অ্যান্ড এক্সচেঞ্জ কমিশনের চেয়ারম্যান এম খায়রুল হোসেন, ঢাকা স্টক এক্সচেঞ্জের ব্যবস্থাপনা পরিচালক কে এ এম মাজেদুর রহমান, ডিএসই ব্রোকার্স অ্যাসোসিয়েশনের (ডিবিএ) সভাপতি আহমেদ রশিদ লালী, বাংলাদেশ মার্চেন্ট ব্যাংকার অ্যাসোসিয়েশনের সভাপতি ছায়েদুর রহমান প্রমুখ।
  সোমবার এক সংবাদ সম্মেলনে জানানো হয়, ঢাকা স্টক এক্সচেঞ্জ,চট্টগ্রাম স্টক এক্সচেঞ্জ ও সিডিবিএলসহ প্রায় ৪০টি প্রতিষ্ঠান এবারের এক্সপোতে অংশ নিচ্ছে।